**«Παροχή υπηρεσιών Αυτόνομης Διαβίωσης και Ασφαλούς Γήρανσης Ηλικιωμένων –*Κάνε Κλικ για την Ζωή!*»**

# Περιβάλλον στο οποίο εντάσσεται το Έργο:

Τις τελευταίες δεκαετίες η δημογραφική γήρανση προβληματίζει όλες τις χώρες της Ευρώπης μιας και το ποσοστό του πληθυσμού ηλικίας 65 ετών και άνω αυξάνεται σε όλα τα κράτη μέλη της ΕΕ, στις χώρες ΕΖΕΣ και στις υποψήφιες προς ένταξη χώρες.

Όλες οι προβλέψεις μας δείχνουν πως ο πληθυσμός της ΕΕ-28 προβλέπεται να συνεχίσει να γηράσκει. Στις επόμενες δεκαετίες, η πολυπληθής «γενιά της έκρηξης των γεννήσεων» (baby boomers) θα διογκώσει τον αριθμό των ηλικιωμένων.

Μια άλλη πτυχή της δημογραφικής γήρανσης είναι η σταδιακή γήρανση του ίδιου του πληθυσμού των ηλικιωμένων, καθώς η σχετική σημασία των πολύ ηλικιωμένων αυξάνεται με ταχύτερο ρυθμό απ’ ότι οποιαδήποτε άλλη ηλικιακή κατηγορία του πληθυσμού της ΕΕ. Το ποσοστό των ατόμων ηλικίας 80 ετών και άνω στον πληθυσμό της ΕΕ-28, προβλέπεται να υπερδιπλασιαστεί μεταξύ του 2017 και του 2050, από 5,5 % σε 12,7 % (βελτίωση βιοτικού επιπέδου & του επιπέδου υγείας)

1. **Τεκμηρίωση:**

Με την αύξηση της ηλικίας μειώνονται οι κινητικές ικανότητες του οργανισμού, παρατηρείται απώλεια της μνήμης, της δύναμης, της ευλυγισίας, των αντανακλαστικών, της ισορροπίας, ενώ αυξάνονται οι πιθανότητες πτώσεων και καταγμάτων.

Ταυτόχρονα, ο σύγχρονος τρόπος ζωής στις αστικοποιημένες κοινωνίες σε συνδυασμό τις δυσμενείς οικονομικές συνθήκες και την μετανάστευση (εσωτερική και εξωτερική) που προκαλούν, έχουν σαν αποτέλεσμα στην απομόνωση των ατόμων της τρίτης ηλικίας και στην αύξηση του αριθμού των ηλικιωμένων που βρίσκονται συχνά σε συνθήκες ένδειας και κοινωνικής αποξένωσης.

Οι δύσκολες οικονομικά συνθήκες που έχουν δημιουργηθεί στη χώρα μας τα τελευταία χρόνια έχουν επηρεάσει ιδιαίτερα την ευπαθή αυτή ομάδα, η οποία βιώνει τις συνέπειες των μειώσεων των συνταξιοδοτικών δαπανών και των δραστικών περικοπών στο κοινωνικό κράτος, οδηγώντας σε αυξημένο εθνικό ποσοστό φτώχειας για τους ηλικιωμένους.

Η προτεινόμενη υπηρεσία υποβοήθησης διαβίωσης ηλικιωμένων, έχει σκοπό να συμβάλλει στην αντιμετώπιση του παραπάνω προβλήματος, είναι πλήρως εναρμονισμένη με τον κοινωνικό ρόλο και τις αρμοδιότητες της Περιφέρειας εξυπηρετώντας την κοινωνική ανάγκη για τη στήριξη και ένταξη της ευάλωτης κοινωνικής ομάδας ηλικιωμένων που διαθέτουν τα παρακάτω χαρακτηριστικά:

* Έχουν ηλικία 60 έτη και άνω
* Έχουν προβλήματα υγείας
* Ζουν μόνοι τους ή δεν μπορούν να υποστηριχθούν επαρκώς από το άτομο που διαμένει μαζί τους
* Έχουν χαμηλό εισόδημα

Τα παραπάνω θα εξειδικευθούν και ποσοτικοποιηθούν στα πλαίσια του έργου, όπως θα σας εξηγήσουν και οι συνεργάτες μας στη συνέχεια.

Επιπλέον η προτεινόμενη υπηρεσία υποβοήθησης παρέχει ένα επιπλέον αίσθημα ασφάλειας και αυτονομίας στους ηλικιωμένους, οι οποίοι νιώθουν μεγαλύτερη σιγουριά, και αυτό συμβάλει και στην δημιουργία ενός καλύτερου ψυχισμού, ο οποίος συνηγορεί υπέρ για καλύτερης ψυχολογικής και φυσικής υγείας.

1. **Το έργο:**

Η Πράξη «**Παροχή υπηρεσιών Αυτόνομης Διαβίωσης και Ασφαλούς Γήρανσης Ηλικιωμένων»** έχει ως στόχο τη δημιουργία μιας κεντρικής υπηρεσίας υποστήριξης ηλικιωμένων ή και μοναχικών ατόμων που χρήζουν κοινωνικής πρόνοιας και υποστήριξης.

Η υπηρεσία παρέχεται από τη «Γενική Διεύθυνση Δημόσιας Υγείας και Κοινωνικής Μέριμνας» που είναι η αρμόδια υπηρεσία της ΠΚΜ για αυτό το έργο.

Η δράση αφορά **3.000 άτομα**, κυρίως ηλικιωμένους, που ζουν μόνοι και/ ή χρόνιους πάσχοντες που βρίσκονται σε συνθήκες ένδειας και κοινωνικής αποξένωσης. Έχει σκοπό τη βελτίωση της ποιότητας ζωής τους, την υποβοήθηση της μοναχικής διαβίωσης τους και την ασφαλή τους γήρανση.

Η υπηρεσία έχει διάρκεια τρία (3) έτη και περιλαμβάνει:

**α)** τη Λειτουργία κέντρου 24ης παρακολούθησης και τηλεφωνικής υποστήριξης ωφελούμενων και

**β)** την παρακολούθηση και τηλεειδοποίηση των ηλικιωμένων μέσω ειδικών συσκευών.

Αφορά στη λειτουργία ενός **Κέντρου 24ωρης Τηλεφωνικής Υποστήριξης**, όπου για τρία(3) έτη εξασφαλίζονται οι απαραίτητες υποδομές (χώρος λειτουργίας, τηλεφωνικό κέντρο, τηλεπικοινωνιακές και πληροφορικές υποδομές) και το αντίστοιχοι προσωπικό, για τη παροχή υπηρεσίας παρακολούθησης των ωφελούμενων της πράξης.

Το προσωπικό του Κέντρου, που αποτελείται από κοινωνικούς λειτουργούς, ψυχολόγους, είναι κατάλληλα εκπαιδευμένο, έχει άμεση πρόσβαση στο αρχείο κάθε ωφελούμενου και ανταποκρίνεται άμεσα σε οποιαδήποτε ανάγκη του.

Ακόμα και αν ο ηλικιωμένος δεν είναι σε θέση να απαντήσει, η υπηρεσία ενεργοποιείται αυτόματα παρέχοντας αμέσως την αναγκαία βοήθεια (επικοινωνία με κάποιο εθελοντή γείτονα, μέλος της οικογένειάς του, καλείται ασθενοφόρο, η Άμεση Δράση ή η Πυροσβεστική).

Επιπλέον, θα γίνει χρήση εξειδικευμένης υπηρεσίας παρακολούθησης και τηλεειδοποίησης μέσω ειδικών συσκευών οι οποίες παρέχονται και εγκαθίστανται στον ωφελούμενο από τον ανάδοχο του υποέργου.

1. **Η υλοποίηση** **και τα κρίσιμα θέματα :**

Υπάρχει μια σειρά κρίσιμων θεμάτων που σχετίζονται με την κατανόηση των απαιτήσεων του έργου και την επίτευξη των στόχων της ΠΚΜ. Τα θέματα αυτά είναι:

# Ορθολογικός – αποτελεσματικός σχεδιασμός/ προγραμματισμός υλοποίησης Έργου, μέσω της:

* Σωστής αποτύπωσης των διαδικασιών
* Προσέλκυσης σημαντικού αριθμού ενδιαφερομένων
* Ορθής επιλογής των κριτηρίων επιλογής
* Προσεκτικής επιλογής χρηστών και αντιστοίχισή τους με τις υπηρεσίες του Κέντρου αλλά και τις Κοινωνικές Υπηρεσίες.
* Εξασφάλισης προστασίας Προσωπικών Δεδομένων

# Αποτελεσματική συνεργασία/συντονισμός και τήρηση χρονοδιαγραμμάτων

Για την υλοποίηση του έργου απαιτείται αποτελεσματική συνεργασία και συντονισμός ανάμεσα στην Επιστημονική Ομάδα του έργου με άλλους φορείς (Κοινωνικούς Εταίρους, Θεσμικούς Φορείς, δομές υγείας των δήμων και τους τελικούς δικαιούχους) οι οποίοι δεν βρίσκονται υπό τον άμεσο έλεγχο της ΠΚΜ.

 Με τη συνεργασία των Δήμων και των φορέων κοινωνικής πολιτικής τους, θα μπορέσουμε υλοποιήσουμε με επιτυχία το έργο παρέχοντας υπηρεσίες:

* Διασύνδεσης και σύστασης με τους δυνητικά δικαιούχους (introduction, contacts)
* Διευκόλυνσης (facilitation) στον εντοπισμό των κατάλληλων κάθε φορά ατόμων για την κάθε εργασία ή πληροφορία καθώς και την απόκτησης πρόσβασης (clearance) στα δεδομένα των φορέων αυτών,
* Επίλυσης προβλημάτων (διαδικαστικών, γραφειοκρατικών, κ.α.) όποτε αυτά δημιουργούνται,
* Διοργάνωσης συναντήσεων, focus groups, κ.α., και τέλος,
* Διευκόλυνσης της ροής σχολίων (feedback) από τους φορείς αυτούς προς τον την Ομάδα Έργου και την ΠΚΜ.
1. **Τελικά …**

Όλα αυτά θα πρέπει επίσης να γίνουν σαφή και αμοιβαία αποδεκτά σήμερα κατά την Εναρκτήρια Συνάντηση του Έργου από όλους εσάς για να προχωρήσουμε ΑΜΕΣΑ στις, κατά Περιφερειακή Ενότητα (Π.Ε.), συναντήσεις, όπου και θα οργανωθεί κατά βάση η κύρια δουλειά της πρώτης αυτής Φάσης του έργου μας.

Ενδεικτικά σας αναφέρω- θα σας αναλυθεί όμως και παρακάτω – **πως θα πρέπει να βοηθήσετε να οργανώσουμε μέχρι τέλους του Ιανουαρίου του 2020, συναντήσεις εργασίας σε όλες τις έδρες των Π.Ε.** αλλά και σε δήμους της Περιφέρειας με υψηλό ενδιαφέρον, ώστε να είμαστε σε θέση να ενημερώσουμε και να κινητοποιήσουμε τον απαραίτητο αριθμό ωφελούμενων δημοτών σας, για να είναι έτοιμη μέσα στο **καλοκαίρι του 2020** να ξεκινήσει η εφαρμογή του.

Πρακτικά θέλουμε περίπου 1 με 1,5 μήνα να αξιολογήσουμε τις Αιτήσεις και να επιλέξουμε αυτούς που θα ξεκινήσουν το έργο μας. Με πλήρη διαφάνεια των όρων και των προϋποθέσεων και με παραμέτρους που θα έχουν συνδιαμορφωθεί και συμφωνηθεί στις μεταξύ μας συναντήσεις.

Σας καλώ να αγκαλιάσετε το νέο φιλόδοξο αυτό έργο της ΠΚΜ που απευθύνετε στους δημότες σας και να στηρίξετε τις προσπάθειες όλων μας να φέρουμε την Κεντρική Μακεδονία στο επίκεντρο των καινοτόμων εξελίξεων για τη χώρα μας.